[pic] | EUROPOS BENDRIJŲ KOMISIJA | Briuselis, 26.2.2007 KOM(2007) 70 galutinis Pasiūlymas TARYBOS REGLAMENTAS iš dalies keičiantis Reglamento (EB) Nr. 1346/2000 dėl bankroto bylų A, B ir C priedus (pateikta Komisijos) AIŠKINAMASIS MEMORANDUMAS 1. Pasiūlymo aplinkybės - Pasiūlymo pagrindas ir tikslai Būtina iš dalies pakeisti Reglamento (EB) Nr. 1346/2000 dėl bankroto bylų A, B ir C priedus. - Bendrosios aplinkybės Tarybos reglamento (EB) Nr. 1346/2000 A priede išvardijamos reglamento 2 straipsnio a dalyje nurodytos bankroto bylos. B priede išvardijamos 2 straipsnio c dalyje nurodytos bylos dėl įmonės likvidavimo. C priede išvardijami 2 straipsnio b dalyje nurodyti likvidatoriai. Tarybos reglamento (EB) Nr. 1346/2000 priedai paskutinį kartą buvo iš dalies pakeisti 2006 m. balandžio 27 d. Tarybos reglamentu (EB) Nr. 694/2006. 2006 m. rugpjūčio 29 d. Čekijos Respublika pranešė Komisijai apie tolesnius A, B ir C prieduose išdėstytų sąrašų pakeitimus. - Pasiūlymo srityje taikomos nuostatos Reglamentas (EB) Nr. 1346/2000 turėtų būti atitinkamai iš dalies pakeistas šiuo pasiūlymu. - Derėjimas su kitomis politikos kryptimis Šis reglamentas atitinka kitas Bendrijos politikos kryptis. 2. Konsultacijos su suinteresuotosiomis šalimis ir poveikio vertinimas - Konsultacijos su suinteresuotosiomis šalimis Išorės konsultacijos nebuvo reikalingos. - Tiriamųjų duomenų rinkimas ir naudojimas Nepriklausomo tyrimo neprireikė. - Poveikio vertinimas Reglamento pakeitimas gali turėti teigiamą poveikį verslo reorganizavimui. Tikėtina, kad jis turės teigiamą arba neutralų poveikį užimtumui. Tikėtina, kad jis turės teigiamą arba neutralų poveikį aplinkai. 3. Teisiniai pasiūlymo aspektai - Siūlomų veiksmų santrauka Pasiūlymu siekiama iš dalies keisti Reglamento (EB) Nr. 1346/2000 priedus, kad būtų atsižvelgta į bankrotą reglamentuojančių valstybių narių teisės aktų pakeitimus. - Teisinis pagrindas Pasiūlymas grindžiamas Reglamento (EB) Nr. 1346/2000 45 straipsniu. - Subsidiarumo principas Pasiūlymas priklauso išimtinei Bendrijos kompetencijai, todėl subsidiarumo principas netaikomas. - Proporcingumo principas Pasiūlymas atitinka proporcingumo principą dėl šių priežasčių: Komisijos pasiūlymu Tarybos reglamento (EB) Nr. 1346/2000 A, B ir C priedų sąrašai, kuriuose daroma nuoroda į Čekijos Respubliką, pakeičiami naujais sąrašais, kuriais atsižvelgiama į Čekijos Respublikos perduotą informaciją. Reglamentas tiesiogiai taikomas valstybėse narėse ir nereikalauja jokių įgyvendinimo priemonių. Jis skelbiamas Europos Sąjungos oficialiajame leidinyje , todėl su jo turiniu gali susipažinti visos suinteresuotosios šalys. - Pasirinkta priemonė Siūloma priemonė – reglamentas. Kitos priemonės būtų netinkamos dėl toliau nurodytų priežasčių: Remiantis Tarybos reglamento (EB) Nr. 1346/2000 45 straipsnio nuostatomis, reglamento priedus valstybių narių iniciatyva arba Komisijos siūlymu iš dalies gali keisti tik Taryba. Įsigaliojus Amsterdamo sutarčiai, pereinamuoju penkerių metų laikotarpiu Taryba teisės aktus galėjo priimti, remdamasi šia bendra iniciatyva (EB sutarties 67 straipsnio 1 dalis), tačiau įsigaliojus Nicos sutarčiai (EB sutarties 67 straipsnio 2 dalis), iniciatyva priklauso tik Komisijai. Todėl Komisija gali Tarybai siūlyti reglamento priedų pakeitimus pagal reglamento 45 straipsnį. 4. Poveikis biudžetui Pasiūlymas neturi poveikio biudžetui. 5. Supaprastinimas Pasiūlyme numatyta supaprastinti (ES arba nacionalinių) valdžios institucijų ir viešųjų bei privačiųjų subjektų administracines procedūras. Valstybių narių teismai bus laiku informuojami apie bankroto bylas, kurių teismingumas turi būti pripažintas. Kreditoriai, skolininkai ir nemokumo specialistai bus informuojami apie bankroto bylas šiuo reglamentu nustatyta tvarka. Pasiūlymas TARYBOS REGLAMENTAS iš dalies keičiantis Reglamento (EB) Nr. 1346/2000 dėl bankroto bylų A, B ir C priedus EUROPOS SąJUNGOS TARYBA, atsižvelgdama į Europos bendrijos steigimo sutartį, atsižvelgdama į 2000 m. gegužės 29 d. Tarybos reglamentą (EB) Nr. 1346/2000 dėl bankroto bylų[1], ypač į jo 45 straipsnį, atsižvelgdama į Komisijos pasiūlymą[2], kadangi: (1) Reglamento (EB) Nr. 1346/2000 A, B ir C prieduose atitinkamai išvardijami bankroto bylų, bylų dėl įmonės likvidavimo ir likvidatorių pavadinimai valstybių narių teisėje. (2) 2006 m. rugpjūčio 29 d. Čekijos Respublika, remdamasi Reglamento (EB) Nr. 1346/2000 45 straipsniu, pranešė Komisijai apie šio reglamento A, B ir C prieduose išdėstytų sąrašų pakeitimus. (3) Pagal Protokolo dėl Danijos pozicijos, pridedamo prie Europos Sąjungos sutarties ir Europos bendrijos steigimo sutarties, 1 ir 2 straipsnius Danija nedalyvauja priimant šį reglamentą ir todėl jis nėra jai privalomas ir joje netaikomas. (4) Todėl Reglamentas (EB) Nr. 1346/2000 turėtų būti atitinkamai iš dalies pakeistas, PRIĖMĖ ŠĮ REGLAMENTĄ: 1 straipsnis Reglamentas (EB) Nr. 1346/2000 iš dalies keičiamas taip: (1) A priede Čekijos Respublikos bankroto bylų pavadinimai pakeičiami taip: „ČESKÁ REPUBLIKA – Konkurs – Reorganizace – Oddlužení“ (2) B priede Čekijos Respublikos bylų dėl įmonės likvidavimo pavadinimai pakeičiami taip: „ČESKÁ REPUBLIKA – Konkurs“ (3) C priede Čekijos Respublikos likvidatorių pavadinimai pakeičiami taip: „ČESKÁ REPUBLIKA – Insolvenční správce – Předběžný insolvenční správce – Oddělený insolvenční správce –Zvláštní insolvenční správce – Zástupce insolvenčního správce“ 2 straipsnis Šis reglamentas įsigalioja kitą dieną po jo paskelbimo Europos Sąjungos oficialiajame leidinyje . Šis reglamentas yra privalomas visas ir tiesiogiai taikomas visose valstybėse narėse. Priimta Briuselyje, Tarybos vardu Pirmininkas [1] OL L 160, 2000 6 30, p. 1. Reglamentas su paskutiniais pakeitimais, padarytais Reglamentu (EB) Nr. 694/2006 (OL L 121, 2006 5 6, p. 1–13). [2] OL C, , p. .